Brother Christmas ry:tä epäillään kolmesta rahankeräysrikoksesta sekä törkeästä kirjanpitorikoksesta.

Video Brother Christmasin tiedostustilaisuudesta huhtikuulta koskien yhdistyksen tilien väitettyjä rahaepäselvyyksiä. il-tv

Itä-Uudenmaan poliisilaitoksen talousrikostutkintayksikkö on saanut valmiiksi Brother Christmas ry:n toimintaan liittyvän esitutkinnan.

Esitutkinnassa on käynyt ilmi, että yhdistykseen liittyy neljä rikosepäilyä. Kolme niistä on epilyjä rahankeräysrikoksesta. Näiden lisäksi yhdistystä epäillään törkeästä kirjanpitorikoksesta.

1. Rahankeräysrikos

Poliisi epäilee, että Mesenaatti-nimisellä sivustolla on kerätty rahaa ilman asianmukaista rahankeräyslupaa.

– Esitutkinnan perusteella kysymyksessä on 2016 vuoden lopulla toteutettu Brother Christmas Joulupotti -keräys. Rahankeräyksellä ei ole ollut asianmukaista keräyslupaa, rikoskomisario Hans Pirttilä Itä-Uudenmaan poliisilaitokselta kertoo tiedotteessa.

2. Rahankeräysrikos

Yhdistyksen tuotemyyntiä (rintanapit ja rannerenkaat) vuoden 2017 alkupuoliskolla ei voida pitää aitona vastikkeellisena toimintana, joten kampanjalla olisi tullut asianmukainen rahankeräyslupa.

– Peiteltyä rahankeräystä, eli toimintaa, joka on vain pyritty kuvaamaan vastikkeellisena, on pidettävä rahankeräyksenä. Yhdistyksellä ei ole ollut asianmukaista rahankeräyslupaa ennen heinäkuun 25. päivää vuonna 2017, Pirttilä kertoo.

3. Rahakeräysrikos

Yhdistys on julkaissut keräysvetoomuksia Facebook- sivuillaan ja vain ajoittain ilmaissut vetoomuksissaan, että jos varoja kertyy enemmän kuin avustamiseen tarvitaan, ylimenevä osa voidaan käyttää yhdistyksen muiden avustuskohteiden rahoittamiseen.

– Koska kaikissa vetoomuksissa ei näin ole tehty, yleisö on voinut jäädä siihen käsitykseen, että lahjoitus käytettävään nimenomaisesti vetoomuksessa ilmoitettuun kohteeseen. Yhdistyksen keräysvetoaminen antaa viitteitä siitä, ettei yhdistys ole toiminut sille asetetun toisen lupaehdon mukaisesti rahankeräystä toimeenpannessaan, Pirttilä avaa kolmatta epäiltyä rahankeräysrikosta.

4. Törkeä kirjanpitorikos

Tilikaudella 2017 yhdistyksen pankkitilillä on ollut yhteensä 764 kappaletta maksuja, yhteismäärältään 867 982,12 euroa. Esitutkinnassa on selvinnyt, että näistä maksuista yhteensä 471:stä maksusta eli yhteismäärältään 390 091,25 euroa puuttui kirjanpitolain mukainen tosite, tai peruste ei selvinnyt kirjanpitoon liitetystä tositteesta.

Poliisin rikosperusteisen erityistarkastuksen perusteella kirjanpidossa on tiliotteelta kirjattu huomattava määrä tulo- ja menotapahtumia. Toiminnan luonne huomioiden esitutkinnassa on arvioitu, että tiliotteella olevat merkinnät ovat olleet riittäviä, kun niissä on ollut liitteenä tiliote.

Esitutkinnan sekä suoritettujen tarkastusten perusteella ei ole kuitenkaan viitteitä siitä, että varoja olisi käytetty muuhun kuin yhdistyksen toimintaan. Poliisi teki tarkastuksen rikosperusteisesti, mutta myös Brother Christmas ry:n omasta toimeksiannosta tehtiin oma hallinnollinen tarkastus tilintarkastusyhtiössä ennen esitutkinnan aloittamista.

Brother Christmas kiistää

Brother Christmas eli Ari Koponen kiistää kaikki epäillyt väärinkäytöksistä.

– Minua ja yhdistystäni kohtaan on esitetty julkisuudessa jo miltei vuoden ajan väitteitä siitä, että yhdistyksemme raha-asioissa olisi joitain epäselvyyksiä, vääryyksiä tai jopa laittomuuksia. Lisäksi on vihjailtu, että toimintaamme ohjaisi avuntarvitsijoiden edun sijasta jokin salainen oman edun tavoittelu. Kiistän yhä painokkaasti kaikkien tällaisten väitteiden paikkansapitävyyden, yhdistyksen puheenjohtaja Koponen sanoo.

Brother Christmas ry. teetti tiliensä erityistarkastuksen viime keväänä. Tässä Tilintarkastusyhteisö RSM Finland Oy:n tekemässä tarkastuksessa ei löytynyt minkäänlaisia laittomuuksia eikä esimerkiksi tilisiirtoja muille kuin avuntarvitsijoille.

Koposen mukaan hänen kirjanpidossaan ei ole minkäänlaisia laiminlyöntejä, harhaanjohtavia tietoja tai vääriä tositteita.

– Tilimme ovat olleet koko ajan ulkopuolisen tilitoimiston hoidossa. Lisäksi niihin on tehty lainmukainen tilintarkastus, jossa ei ole löytynyt mitään huomautettavaa. Kaiken lisäksi tileihin tehtiin mittava erityistarkastus, eikä tuolloin eikä sen jälkeenkään ole tullut esille mitään sellaista, joka todistaisi minkäänlaisista laittomuuksista tai väärinkäytöksistä, Koponen kertoo.

Tilintarkastusyhtiön Chief Operatin Officer Tytti Saarinen kommentoi huhtikuussa, että erikoistilintarkastuksessa on löytynyt jonkin verran puutteita esimerkiksi yhdistyksen tilinpäätöstoiminnassa. Tämä ilmenei muun muassa kuittipuutteina.

Tiedotteen mukaan Brother Christmas -yhdistyksen keräystoiminta on tällä hetkellä käytännössä seisahtunut kokonaan.

Näin epäilyt syntyivät

Brother Christmasin toimintaan liittyvä vyyhti alkoi Helsingin Sanomien helmikuussa 2018 julkaisemasta laajasta artikkelista. Raha-asioista paljastuu lehden mukaan lukuisia epäselvyyksiä.

Itä-Uudenmaan poliisi kertoi huhtikuussa 2018, että sille oli kirjattu huhtikuun alussa ulkopuolisen tutkintapyynnön perusteella kolme rikosilmoitusta epäillyistä taloudellisista väärinkäytöksistä rahankeräykseen liittyen. Rikosnimikkeinä kirjattiin tässä vaiheessa muun muassa epäilty kavallus, kirjanpitorikos ja rahankeräysrikos.

Koponen on aiemminkin kiistänyt jyrkästi julkisuudessa esillä olleet ongelmat sekä poliisin rikosepäilyt.

– Poliisi tulee huomaamaan, ettei ole olemassa mitään kirjanpitorikoksia, kohun keskiössä oleva Brother Christmas sanoi tiedotustilaisuudessa huhtikuussa.

Artikkelia päivitetty viimeisen kerran kello 13:30.

inka soveri

Uutista päivitetään.

Uutista päivitetty Koposen kommenteilla kello 13:16.